**Send In the Clowns** on yhdysvaltalaisen Stephen Sondheimin säveltämä ja sanoittama laulu musikaalista *A Little Night Music* vuodelta 1973. Laulusta on tullut Sondheimin tunnetuin sävellys, jonka ovat levyttäneet kymmenet kansainväliset artistit, muun muassa Frank Sinatra (1973), Judy Collins (1975, sai vuoden parhaan laulun Grammy-palkinnon), Bing Crosby (1975) ja Barbra Streisand (1985), jota varten Sondheim kirjoitti lauluun lisäsäkeistön. Laulusta on tullut myös jazzstandardi, jonka ovat levyttäneet muun muassa Benny Goodman, Count Basie ja Sarah Vaughan.

Syntyhistoria
-------------

Sondheimin musikaali *A Little Night Music* perustuu Ingmar Bergmanin elokuvaan *Kesäyön hymyilyä* vuodelta 1955. Laulu "Send In the Clowns" syntyi vasta musikaalin kantaesityksen harjoitusvaiheessa, kun Sondheim ja ohjaaja Hal Prince tunsivat, että toiseen näytökseen tarvitaan dramaturgian takia yksi laulu lisää. Siinä henkilöhahmo Desirée (esittäjänä Glynis Johns, joka palkittiin roolistaan Tonylla) pahoittelisi nolona juuri tekemäänsä avioliittoehdotusta lakimies Fredrikille, jonka kosinnan on vuosia sitten itse torjunut. Sävelmä kerrataan lopun kohtauksessa, jossa Fredrikin nuori vaimo karkaa tämän pojan mukaan ja Desirée saa kuin saakin Fredrikin. Sondheim kirjoitti laulun samana iltana ja toi sen harjoituksiin seuraavana päivänä.

Viisi vuotta Broadway-ensi-iltaa myöhemmin Hal Prince ohjasi musikaalin näyttämöversion myös elokuvaksi nimeltä *Pieni yösoitto* (A Little Night Music, 1977). Siinä laulun esittää Desiréen roolia näyttelevä Elizabeth Taylor.

Nimen merkitys
--------------

Desirée on tarinassa ammatiltaan näyttelijä ja käyttää teatterialan sanontoja. Englannin kielen *send in the clowns!* (vap. suom. *klovnit lavalle!*) on sirkuksessa käytetty toimintatapa: kun jokin menee pieleen ja esitys keskeytyy, klovnit komennetaan äkkiä areenalle viihdyttämään yleisöä ja siirtämään sen huomio pois tapahtuneesta. Sanonta on jäänyt elämään sosiaalisissa tilanteissa, joissa pitää äkkiä unohtaa äskeinen epäonnistuminen ja mennä eteenpäin. Suunnilleen samaa tarkoittava sanonta on *show must go on*, "esityksen täytyy jatkua".

Suomenkieliset versiot
----------------------

Laulusta on tehty ainakin kolme suomennosta. Vexi Salmen suomennoksen "Näytelmä" on levyttänyt Carola vuonna 1980, ja Esko Elstelän suomennoksen "Klovnit jo tuo" Jarmo Alonen vuonna 1990.
Juice Leskinen suomensi koko musikaalin, ja sitä on esitetty Turun kaupunginteatterissa vuonna 2011 nimellä *Kesäyön hymyilyä* ja Tampereen Työväen Teatterissa vuonna 2015 nimellä *Desirée – Pieni yösoitto*. Leskisen suomennoksessa "Send In the Clowns" on saanut nimen "Niin hupaisaa".

Lähteet
-------

1. ↑  Holden, Stephen: New Sondheim Lyrics Give Streisand Album Historic Tone *Chicago Tribune*.  21.11.1985. Viitattu 1.7.2018. (englanniksi)
2. ↑  Judy Collins, Send in the Clowns *Allmusic*. Viitattu 1.7.2018. (englanniksi)
3. ↑  "Send in the Clowns", *Suuri toivelaulukirja 16*, s. 82. Fazer Musiikki, Suuri suomalainen kirjakerho, 2001.
4. ↑  Send In The Clowns (From "A Little Night Music") (song) *Jazz.wikia.com*. JazzSkool.org. Viitattu 1.7.2018. (englanniksi)
5. ↑  Horowitz, Mark Eden: Biography of a Song: "Send in the Clowns" (PDF) *The Sondheim Review*. Academia. Viitattu 1.7.2018. (englanniksi)
6. ↑  *A Little Night Music* Elonet.
7. ↑  Prince, Harold: *A Little Night Music*. Yhdysvallat,  1977. (englanniksi) Elokuva YouTubessa, laulu kohdasta 1.40.00 alkaen.
8. ↑  "Send in the Clowns" meaning? *Broadway World*.  25.6.2006. Viitattu 7.7.2018. (englanniksi)
9. ↑  Entertainment phrases: Send in the clowns *Learning English -sivusto*. BBC World Service. Viitattu 7.7.2018. (englanniksi)
10. ↑  Hakutulos kappaleelle Send in the Clowns *Suomen äänitearkiston tietokanta vuosilta 1901–1999*. Suomen äänitearkisto ry.  Arkistoitu 1.7.2018. Viitattu 1.7.2018.
11. ↑  Paavolainen, Kaisa: Kesäyö hymyilee kolmesti *Being Alive – Rakkaudesta musikaaliin -blogi*.  15.11.2011. Kaisa Paavolainen. Viitattu 7.7.2018.
12. ↑  Hakutulos teokselle Kesäyön hymyilyä *Ilona-esitystietokanta*. Teatterin tiedotuskeskus. Viitattu 7.7.2018.

Aiheesta muualla
----------------

* "Send in the Clowns", *Suuri toivelaulukirja 16*, s. 82. Fazer Musiikki, Suuri suomalainen kirjakerho, 2001.